– A gulágra visz a lágerjárat Szekszárdról A gulágra visz a lágerjárat Szekszárdról | Kadarka.net - A szekszárdi Információs portál
A gulágra visz a lágerjárat Szekszárdról
2016.11.05. Megérkezett a lágerjárat Szekszárdra. A rendhagyó vagonkiállítás Málenkij robotra, vagyis a Szovjetunióban egykor működő munkatáborokba, a gulágra hurcoltak történetét mutatja be.
A kiállítás szombat délelőtti megnyitóján Töttös Gábor történelemtanár arról szólt, hogy nehéz elfogultság nélkül beszélni a történtekről, hiszen mindenkinek vannak ismerősei, rokonai, aki személyesen is átélték az elhurcolásokat. Kiemelte, a legfájóbb, hogy olyanokat vittek el a kényszermunkatáborokba, akiknek nagy része sem a második világháború alatt, sem azt követően nem követett el bűnt. Mint Töttös Gábor mondta, a kiállításnak köszönhetően jobban tudjuk értékelni napjaink jogbiztonságát.
Töttös Gábor a megnyitón. Fotó: Kadarka.net
Nem tehetjük meg, hogy nem beszélünk a történtekről – hangsúlyozta Csillagné Szánthó Polixéna, az önkormányzat humán bizottságának elnöke. Mint azt részletezte, két generáció nőtt fel úgy, hogy a málenkij robot tabutéma volt. Még otthon sem lehetett róla beszélni, nehogy a gyermek elszólja magát az iskolában. Ma már azonban nemcsak szabad, de kell is beszélni a történtekről, arról, hogy ok nélkül vittek el ártatlanokat – emelte ki a humán bizottság elnöke. Mint azt hozzátette, a fiatalok és felnőttek okulására egyaránt meg kell mutatni a kiállítást, hogy többé ne fordulhasson elő hasonló.
November 25-én 10:30-kor emléktáblát avat az önkormányzat a szekszárdi vasútállomáson azoknak az emlékére, akiket innen indítottak útra a Szovjetunióban működő munkatáborokba.
A lágerjárat célja, hogy minél több emberrel megismertesse a málenkij robot történetét – mondta el Matkovits-Kretz Eleonóra, az utazó vagonkiállítást létrehozó Magyarországi Németek Pécs-Baranyai Nemzetiségi Körének elnöke. Hozzátette, egyesületük több tagját is érintették a történetek, közülük többen is kutatják a robot történetét.
Matkovits-Kretz Eleonóra, az utazó vagonkiállítást létrehozó Magyarországi Németek Pécs-Baranyai Nemzetiségi Körének elnöke. Fotó: Kadarka.net
Sokáig nem lehetett beszélni a gulágokról, melyről csak 60 év eltelte után kezdtek mesélni a túlélők, akiket a Donyeck-medencébe, a Kaukázusba és az Uralon túlra is szállítottak a szovjetek. Matkovits-Kretz Eleonóra hangsúlyozta, ahogy a holokausztról is nap mint nap lehet hallani és, ahogy ’56-ról is sokat beszélnek, éppen úgy a Málenkij robot és a gulágok történetéről is beszélni kell.
A különleges vagon februárban indult körútra, Szekszárd a kiállítás tizedik megállóhelye. Ezen kívül még két helyre, Pécsen és Budaörsön áll majd meg a lágerjárat.
Sok százezer ártatlan szenvedett a munkatáborokban, volt, aki már az odaúton életét vesztette a marhavagonokban, melyekben 40-80 embert zsúfoltak össze élelem is víz nélkül. Az Ő történetüket mutatja be a különlegesen berendezett vagonban látható és hallható kiállítás, hangeffektekkel, filmekkel, az események leírásával illusztrálva – mondta Matkovits-Kretz Eleonóra. A Magyarországi Németek Pécs-Baranyai Nemzetiségi Körének elnöke zárásként arra kérte az iskolákat és a tanárokat, hogy hozzák el a diákokat és rendhagyó történelemórát tartva mutassák meg nekik a kényszermunkatáborokba hurcoltak történetét.
A rendhagyó kiállításnak helyet adó vagon belső tere. Fotó: Kadarka.net
A kiállítás megnyitóján közreműködött a Mondschein Szekszárdi Német Nemzetiségi Kórus Egyesület, az Ifjú Szív Magyarországi Német Nemzetiségi Néptáncegyüttes tagjai, illetve Németh Judit előadóművész és a Dienes Valéria Általános iskola tanulója.
A kiállítás megtekinthető november 22-ig hétköznaponként 10 és 16 óra között a szekszárdi vasútállomáson.
A vezető képen: Csillagné Szánthó Polixéna a megnyitón. Fotó: Kadarka.net
Csillagné Szánthó Polixéna diktatúra Kiállítás oktatás programok történelem vasút
ElőzőMegérkezett a lágerjárat Szekszárdra KövetkezőHozta a kötelezőt a KSC Szekszárd a Vasas ellen
ünnepség gyerekek turizmus pályázat Retkes Tamás iskolások bűnügyek foglalkoztatás gasztronómia természetfotó bor programok oktatás egészségügy koncert önkormányzat avató Lencsés János bikavér kékfrankos pénzügyek Ritzel Zoltán hagyományőrzés tájfotó Családok előadás borkóstoló rendőrség civil szervezet Paks II. Magyarország borászat kultúra Boregyetem
Hozta a kötelezőt a KSC Szekszárd a Vasas ellen